Ο **Ποδοσφαιρικός Όμιλος Νεάπολης Νίκαιας «ο Ηρακλής»** είναι ιστορικός ποδοσφαιρικός σύλλογος που εδρεύει στη Νίκαια. Επίσημο έτος ίδρυσης του συλλόγου είναι το 1947 και έμβλημά του ο Ηρακλής του Λύσιππου. Έδρα του αποτελεί το Δημοτικό Γήπεδο Νίκαιας «Παντελής Νικολαΐδης». Η μεγαλύτερη διάκριση του συλλόγου είναι η συμμετοχή του στα πρωταθλήματα της Γ΄ Εθνικής και της Δ΄ Εθνικής Κατηγορίας.

Ιστορία
-------

### 1947-2016: Π.Ο.Ν. Ηρακλής Νίκαιας

Παλαιότερο Έμβλημα
Ο σύλλογος ιδρύθηκε το 1947 με την ονομασία **Ποδοσφαιρικός Όμιλος Νέων Νίκαιας «ο Ηρακλής»** και αποτέλεσε τη συνέχεια του αθλητικού συλλόγου με την επωνυμία Αθλητικός Γυμναστικός Σύλλογος Κοκκινιάς «ο Ηρακλής» (έτος ίδρυσης 1929), που μόλις το έτος αυτό συγχωνεύτηκε με την ιστορική «Άμυνα Νίκαιας» (έτος ίδρυσης 1926) και δημιούργησαν την «Αθλητική Ένωση Νίκαιας», πρόγονο του Α.Ο. Ιωνικού Νίκαιας. 

Το 1951 εντάχθηκε στη Δόκιμη κατηγορία της Ε.Π.Σ. Πειραιώς και το 1953 εντάχθηκε επίσημα πλέον στην Ε.Π.Σ. Πειραιώς. Ξεκίνησε να αγωνίζεται επίσημα από τη σεζόν 1953-1954, όποτε και εντάχθηκε στην Γ΄ Κατηγορία της Ε.Π.Σ. Πειραιώς. Τη σεζόν 1966-1967 αγωνίστηκε στο τελευταίο τότε πειραματικό πρωτάθλημα της Γ΄ Εθνικής κατηγορίας, με αντιπάλους τους Α.Ε.Κ. Φαλήρου, Ρεθυμνιακό, Ατρόμητο Ρεθύμνου, Πειραϊκό Νέου Φαλήρου, Ηρόδοτο Νέας Αλικαρνασσού Ηρακλείου, Άρη Ρεθύμνου, Π.Ο. Ατσαλένιου Ηρακλείου και Τάλω Χανίων. Έκτοτε συνέχισε ανελλιπώς να αγωνίζεται στο πρωτάθλημα της Ε.Π.Σ. Πειραιώς με εξαίρεση τις χρονιές 1992-1993 και 2006-2007 που αγωνίστηκε στο πρωτάθλημα της Δ΄ Εθνικής Κατηγορίας. Το 1976 ήταν φιναλίστ του Κυπέλλου της Ε.Π.Σ. Πειραιώς. 

Ο Ηρακλής Νίκαιας έχει αναδείξει σπουδαίους ποδοσφαιριστές μεταξύ των οποίων ο Δημήτρης Ράλλης (που έπαιξε στον Ολυμπιακό Πειραιώς και στον Ιωνικό Νίκαιας), ο Λεωνίδας Πανωηλίας (που έπαιξε στον Ιωνικό Νίκαιας), ο Γιάννης Καλαϊτζίδης (που αγωνίστηκε στον Παναθηναϊκό), ο Άρης Δαμιανίδης κ.α. 

### 2016-Σήμερα: Π.Ο. Ηρακλής Νεάπολης Νίκαιας

Κατόπιν, ο σύλλογος διαλύθηκε και επανιδρύθηκε το 2016 έπειτα από πρωτοβουλία παλαιών φιλάθλων και παικτών του, οι οποίοι πήραν το καταστατικό της «Α.Ε. Νέου Φαλήρου» η οποία προέκυψε το 2011 από τη συγχώνευση του «Α.Σ. Νέου Φαλήρου» (έτος ίδρυσης 1947) και του «Α.Ο. Πειραϊκού Νέου Φαλήρου» (έτος ίδρυσης 1926). Το 2017 η Ε.Π.Ο. ενέκρινε την τροποποίηση της ονομασίας «Α.Ε. Νέου Φαλήρου» ως **Ποδοσφαιρικός Όμιλος Νεάπολης Νίκαιας «ο Ηρακλής»** με αριθμό μητρώου Ε.Π.Ο. 426 και έδρα τη Νεάπολη Νίκαιας. Έτσι επαναφέροντας τον ιστορικό σύλλογο της Νίκαιας που αμέσως επανεντάχθηκε στο δυναμικό της Ε.Π.Σ. Πειραιώς.

Παραπομπές
----------

1. 1 2  «Εγγεγραμμένα σωματεία | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Ανακτήθηκε στις 8 Ιουνίου 2023.
2. ↑  «Ε.Π.Σ.Πειραιά: ΗΡΑΚΛΗΣ ΝΙΚΑΙΑΣ». *www.epspeir.gr*. Ανακτήθηκε στις 8 Ιουνίου 2023.
3. ↑  «ΠΟΔΟΣΦΑΙΡΙΚΟΣ ΑΘΛΗΤΙΚΟΣ ΟΜΙΛΟΣ Α». *www.fa3.gr*. Ανακτήθηκε στις 8 Ιουνίου 2023.
4. ↑  "Η ΑΘΛΗΤΙΚΗ ΕΝΩΣΙΣ ΝΙΚΑΙΑΣ", εφ. Αθλητική Ηχώ, 13/3/1947, σελ. 2
5. ↑  «Ελληνική Δ΄ Εθνική Κατηγορία 2006-2007 ομάδες κάθε όμιλου». *web.archive.org*. 14 Αυγούστου 2016. Αρχειοθετήθηκε από το πρωτότυπο στις 14 Αυγούστου 2016. Ανακτήθηκε στις 8 Ιουνίου 2023.
6. ↑  Δαρζέντα, Αντώνη (29 Ιουλίου 2016). «Επανιδρύεται ο Ηρακλής Νικαίας». *stoplekto.gr*. Ανακτήθηκε στις 8 Ιουνίου 2023.

Εξωτερικοί σύνδεσμοι
--------------------

* Ηρακλής Νίκαιας, επίσημος ιστότοπος Ε.Π.Σ. Πειραιώς
* Επίσημη σελίδα Facebook του συλλόγου
* «Ο ΗΡΑΚΛΗΣ ΤΗΣ ΝΙΚΑΙΑΣ ΙΝΔΑΛΜΑ ΣΤΗ ΝΕΑΠΟΛΗ», εφημερίδα Αθλητική Ηχώ, 1/3/1968, σελ. 5